SKRIFTLIG FORESPØRGSEL E-1406/00

af Jeffrey Titford (EDD) til Kommissionen

(5. maj 2000)

Om: Beskyttelse og belønning af personer, der kommer med afsløringer

Kan Kommissionen oplyse, hvilken beskyttelse og opbakning der ydes personer, der kommer med afsløringer vedrørende svig og korruption i Den Europæiske Union?

Kan Kommissionen også oplyse, hvorvidt der findes en belønningsordning for personer, som bringer svigagtig og korrupt adfærd inden for Den Europæiske Unions og Kommissionens rammer for dagens lys?

Svar afgivet på Kommissionens vegne af Neil Kinnock

(30. juni 2000)

Kommissionens beslutning 1999/396/EF, EKSF, Euratom af 2. juni 1999 om betingelser og regler for interne undersøgelser i forbindelse med bekæmpelse af svig, korruption og alle andre ulovlige aktiviteter til skade for Fællesskabernes interesser (meddelt under nummer SEK(1999) 802)(1), indeholder særlige bestemmelser, der skal sikre, at de ansatte har klare kanaler til rapportering af formodede uregelmæssigheder.

Ifølge artikel 2 i nævnte beslutning skal enhver tjenestemand eller anden ansat i Kommissionen, som får kendskab til et eventuelt tilfælde af svig, korruption eller enhver anden form for ulovlig aktivitet omgående underrette sin kontorchef eller generaldirektør eller, såfremt han finder det hensigtsmæssigt, sin generalsekretær eller Kontoret (OLAF) direkte.

Beslutningen indeholder også en bestemmelse, der skal sikre, at tjenestemænd og øvrige ansatte i Kommissionen i intet tilfælde må udsættes for en urimelig eller diskriminerende behandling som følge af, at de i overensstemmelse med beslutningen har videregivet oplysninger om formodede ulovligheder eller lignende forseelser.

I forlængelse af disse bestemmelser bekendtgjorde Kommissionen i aktion 59 i hvidbogen om Reformen af Kommissionen vedtaget den 1. marts 2000(2), at den havde til hensigt at vedtage vidtspændende regler om rapportering af uregelmæssigheder, som bl.a. skal sikre beskyttelse af den, der i god tro, i offentlighedens interesse og uden personlig fordel for øje, foretager rapportering i overensstemmelse med sin afdelings procedurer. Endvidere skal de pågældende sikres beskyttelse mod urigtige påstande, og der skal åbnes mulighed for at rapportere uregelmæssigheder via de interne kanaler i de enkelte afdelinger i Kommissionen, men ikke udelukkende ad hierakiets vej. Desuden skal der fastlægges rapporteringskanaler uden for Kommissionen, og det skal fastsættes under hvilke omstændigheder disse kanaler skal beskyttes. Kommissionen ønsker også klare regler om, at rapportering af en sag til OLAF med henblik på undersøgelse ikke fritager Kommissionens ledere fra selv at træffe de nødvendige foranstaltninger for at afhjælpe de problemer, de er blevet gjort opmærksom på.

Til oktober vil der blive udarbejdet nye regler om rapportering af uregelmæssigheder, herunder forslag til de nødvendige ændringer af personalevedtægten og til klarere regler for rapportering af uregelmæssigheder til OLAF. Der vil blive afholdt høringer inden vedtagelsen af begge foranstaltninger, således at de bliver forenelige både med den gældende personalevedtægt og med forslagene til næste års relevante ændringer af personalevedtægten.

Der findes ingen belønningsordning inden for EU for personer, som bringer svigagtig og korrupt adfærd i EU for dagens lys. Det fremgår klart af forordningen om OLAF af 1999, at tjenestemænd har en forpligtelse til at underrette kontoret om formodede forseelser. Samme bestemmelse kommer til udtryk i Kommissionens beslutning af juni 1999, som har lovkraft.

(1) EFT L 149 af 16.6.1999.

(2) KOM(2000) 200 endelig udg.